Christiaan kook; Rose voor by Augusta | Netwerk24
09 April 2021 06:17
Die Suid-Afrikaanse gholfspeler Christiaan Bezuidenhout het Donderdag 'n puik vertoning gelewer in die eerste ronde van die Amerikaanse Meesterstoernooi.
Christiaan Bezuidenhout was op sy kop in die eerste ronde by Augusta. Foto: Getty Images
Bezuidenhout tel onder slegs 11 van die 88 mededingers wat die eerste ronde onder baansyfer voltooi het.
Die Suid-Afrikaanse Ope-kampioen het sy dag op die Augusta National-baan in 70 houe voltooi, twee minder as baansyfer. Hy bevind hom in die gesamentlike vierde plek, vyf houe agter die voorloper, Justin Rose.
Dié Engelsman se telling was ná sewe putjies +2, maar hy het sake summier omgekeer met 'n arend op die agtste.
Rose het daarna sewe voëltjies by sy telling gevoeg om sy ronde in 65 houe te voltooi.
Hy geniet 'n voorsprong van vier houe oor Japan se Hideki Matsuyama en Brian Harman van die VSA.
Die ander Suid-Afrikaners by Augusta was minder indrukwekkend as Bezuidenhout.
Charl Schwartzel, die kampioen in 2011, het op +2 geëindig, terwyl Dylan Frittelli se telling op 76, vier oor baansyfer, staan. Louis Oosthuizen het dieselfde telling aangeteken en is saam met Frittelli in die gesamentlike 60ste plek.